Sklep II Ips 455/2003
Sodna praksa Vrhovnega sodišča, 2004-07-01

dovoljenost revizije - objektivna kumulacija tožbenih zahtevkov - vrednost spornega predmeta - zavrženje revizije

V premoženjskih sporih je revizija dovoljena, če vrednost izpodbijanega dela pravnomočne sodbe presega 1.000.000 SIT (drugi odstavek 367. člena ZPP). Kadar se uveljavlja več zahtevkov z različno dejansko in pravno podlago z isto tožbo, se presoja dovoljenost revizije za vsak zahtevek posebej. Zavrnjena dela zahtevkov pa vsak zase ne dosegata zneska 1.000.000 SIT, zato revizija ni dovoljena.

Sodišče prve stopnje je toženo stranko zavezalo, da mora tožnici plačati 496.512 SIT (od tega 480.000 SIT zadoščenja za nepremoženjsko škodo in 16.512 SIT odškodnine za premoženjsko škodo), višji tožbeni zahtevek (tožnica je zahtevala 1.800.000 SIT zadoščenja za nepremoženjsko škodo in 20.640 SIT odškodnine za premoženjsko škodo) pa je zavrnilo. Toženo stranko je zavezalo, da mora tožnici povrniti 397.891 SIT pravdnih stroškov z zakonskimi zamudnimi obrestmi od 120.800 SIT od 13.7.2000, od 3.800 SIT od 16.3.2001 in od 273.291 SIT od 26.11.2001.

Pritožbeno sodišče je tožničini pritožbi delno ugodilo in sodbo sodišča prve stopnje v odločitvi o odškodnini za nepremoženjsko škodo spremenilo tako, da je to odškodnino zvišalo za 320.000 SIT ter toženo stranko zavezalo, da mora tožnici povrniti 430.822 SIT stroškov postopka pred sodiščem prve stopnje z zakonskimi zamudnimi obrestmi, in sicer od 120.800 SIT od 13.7.2000, od 3.800 od 16.3.2001 in od 303.009 SIT od 26.11.2001 dalje. Sicer je pritožbo zavrnilo in v nespremenjenem delu potrdilo sodbo sodišča prve stopnje. Toženo stranko je še zavezalo, da mora tožnici povrniti 25.513 SIT stroškov pritožbenega postopka z zakonskimi zamudnimi obrestmi od 27.3.2003 dalje.

Tožnica vlaga revizijo zoper tisti del sodbe, s katerim ji ni dosojena višja odškodnina. Uveljavlja bistvene kršitve določb pravdnega postopka ter zmotno uporabo materialnega prava.

Revizija je bila vročena Vrhovnemu državnemu tožilstvu Republike Slovenije in toženi stranki, ki nanjo ni odgovorila.

Tožnica izpodbija sodbo zaradi odločitve o dveh zahtevkih: za plačilo zadoščenja za nepremoženjsko škodo v znesku 1.000.000 SIT in za plačilo odškodnine zaradi stroškov zdravljenja (premoženjska škoda) v znesku 4.128 SIT. Vsak od teh zahtevkov ima drugo dejansko in pravno podlago. Prvi se nanaša na tožničino nepremoženjsko škodo in temelji na 200. in 203. členu Zakona o obligacijskih razmerjih (Uradni list SFRJ, št. 29/78 - 57/89 - ZOR), drugi pa se nanaša na tožničino premoženjsko škodo in temelji na prvem odstavku 195. člena ZOR.

Uveljavljanje različnih zahtevkov z eno tožbo je dovoljeno pod pogoji, navedenimi v 182. členu ZPP, vendar velja za pristojnost in za pravico do revizije vrednost vsakega zahtevka posebej (39. člen in drugi odstavek 41. člena ZPP).

V premoženjskih sporih je revizija dovoljena, če vrednost izpodbijanega dela pravnomočne sodbe presega 1.000.000 SIT (drugi odstavek 367. člena Zakona o pravdnem postopku - Uradni list RS, št. 26/99 - 2/2004 - ZPP). Kadar se uveljavlja več zahtevkov z različno dejansko in pravno podlago z isto tožbo, se presoja dovoljenost revizije za vsak zahtevek posebej. Zavrnjena dela zahtevkov pa vsak zase ne dosegata zneska 1.000.000 SIT (glede zadoščenja za nepremoženjsko škodo znaša zavrnjeni del zahtevka 1.000.000 SIT, glede odškodnine za premoženjsko škodo pa 4.128 SIT). Ker tako revizija ni dovoljena, jo je revizijsko sodišče zavrglo (377. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep III Ips 11/2008, enako tudi III Ips 134/2007